EUROOPAN HIILI- JA TERÄSYHTEISÖN NEUVOA-ANTAVAN KOMITEAN MUISTIO EHTY:n perustamissopimuksen päättymiseen vuonna 2002 liittyvistä sosiaalisista näkökohdista (96/C 334/03)

(Hyväksytty yksimielisesti 331. täysistunnossa 10 päivänä lokakuuta 1996)

EUROOPAN HIILI- JA TERÄSYHTEISÖN NEUVOA-ANTAVA KOMITEA

- muistuttaa aiemmista kannanotoistaan, jotka koskevat EHTY:n perustamissopimuksen päättymistä, ja erityisesti 28 päivänä kesäkuuta hyväksytystä muistiosta, joka koskee EHTY:n perustamissopimuksen päättymiseen vuonna 2002 (1) liittyviä sosiaalisia näkökohtia;

- vahvistaa varauksetta yllä olevaan muistioon sisältyvän lausuntonsa, mutta haluaisi esittää tiettyjä tarkennuksia 2.7 alakohdassa käsiteltyihin sosiaalisiin näkökohtiin;

- toteaa tyytyväisenä, että toimivaltaiset Euroopan toimielimet ovat ottaneet huomioon yllä olevaan muistioon sisältyvät kannanotot;

- on ottanut huomioon asiaan liittyvät sittemmin julkaistut asiakirjat, erityisesti:

- Euroopan tilintarkastustuomioistuimen Euroopan hiili- ja teräsyhteisöä koskevan vuosikertomuksen varainhoitovuodelta 1994 (2),

- Euroopan parlamentin mietinnön, joka koskee komission tiedonantoa neuvostolle ja Euroopan parlamentille yhteisön terästeollisuuden rakenneuudistuksen aloittamisesta (Caudron-mietintö) (3).

Neuvoa-antava komitea on 28 päivänä kesäkuuta 1995 antamassaan muistiossa käsitellyt yksityiskohtaisesti useita perustamissopimuksen institutionaalisia määräyksiä ja antanut erityisiä sopimuksen päättymiseen liittyviä suosituksia. Komitea on lisäksi ehdottanut (2.9.5 alakohta), "että niiden vuoteen 2002 asti vapautettujen rahastojen saldot, joita ei ole käytetty [. . .] toimintatalousarvion rahoittamiseen, sekä rahastot, jotka vapautetaan myöhemmin ne oikeuttaneen rahoitustoiminnan vähittäisen vähenemisen ja lopulta päättymisen yhteydessä, osoitetaan rahoitusmekanismiin (esimerkiksi säätiöön), jonka muoto on vielä määritettävä, ja komissio liitetään asianmukaisesti tämän mekanismin hallintoon ja varojen käyttöön". Antaessaan tämän päätöslauselman neuvoa-antava komitea ajatteli ensisijaisesti hyödylliseksi osoittautuneen teknisen ja sosiaalisen tutkimuksen, jolla ei ole tyydyttävää asemaa ETY:n perustamissopimuksessa, jatkamista.

Perustamissopimuksen sosiaalisten näkökohtien osalta on tehtävä joitakin erityisiä huomioita, jotka ovat tähän mennessä käsiteltyjä periaatteellisia kysymyksiä yksityiskohtaisempia mutta jotka eivät kuitenkaan poikkea tähänastisesta viitekehyksestä.

I. EHTY:n perustamissopimuksen 56 artiklan mukaiset sosiaaliset toimenpiteet

Perustamissopimuksen 56 artiklan 2 kohdan mukaisilla sosiaalisilla toimenpiteillä on ja tulee olemaan erityistä käytännön merkitystä. Tähän artiklaan sisältyvät määräykset sosiaalisista toimenpiteistä tilanteessa, jossa hiili- ja terästeollisuuden markkinaolosuhteissa tapahtuu merkittäviä muutoksia, jotka eivät suoraan liity yhteismarkkinoiden toteuttamiseen ja jotka saattavat yksittäiset yritykset pysyvästi tilanteeseen, jossa niiden on lopetettava toimintansa tai supistettava tai muutettava sitä. Seuraavia toimenpiteitä voidaan tukea avustuksin, joita ei tarvitse maksaa takaisin:

a) korvausten maksaminen työntekijöille, kunnes heidät työllistetään uudelleen tai kunnes he jäävät varhaiseläkkeelle;

b) palkanmaksun turvaaminen toimialan muutoksen vuoksi lomautetuille työntekijöille;

c) muuttoavustusten maksaminen työntekijöille;

d) työntekijöiden uudelleenkouluttamisen rahoittaminen työpaikan vaihdon yhteydessä.

Avustuksen, jota ei tarvitse maksaa takaisin, myöntämiseksi komissio edellyttää, että asianomainen valtio maksaa vähintään avustuksen suuruisen eritysmaksun.

II. Mukautustuen kattavuus ja tehokkuus

Neuvoa-antava komitea on ottanut huomioon, että komissio on EHTY:n tulevaisuutta koskevassa valmisteluasiakirjassaan, SEC(91) 407 lopull., 15 päivänä maaliskuuta 1991, verrannut näitä sosiaalisia toimenpiteitä ETY:n perustamissopimuksen mukaisiin toimenpiteisiin. Se totesi tässä yhteydessä,

- että EHTY on saanut arvokasta kokemusta ja että nämä toimenpiteet ovat toistuvasti osoittautuneet tehokkaiksi;

- että erityisesti toimenpiteiden rahoittamista koskevan vastuun jakaminen yritysten ja jäsenvaltioiden kesken on osoittautunut esimerkiksi yksityisen ja julkisen alan välisestä solidaarisuudesta.

Neuvoa-antava komitea huomauttaa, että 56 artiklan mukaiset mukautusavustukset muodostavat alakohtaisen välineen, joka liittyy erottamattomasti EHTY:n teollisuuspolitiikkaan. Tämän toimenpiteen pääasiallisena tarkoituksena on varmistaa, että tilanteessa, jossa tarvittavat, myönteistä rakenteellista kehitystä teollisuudessa edesauttavat mukautustoimenpiteet koskevat työntekijöitä, näiden toimenpiteiden työntekijöihin kohdistuvat sosiaaliset vaikutukset ovat kestettävissä.

Neuvoa-antava komitea muistuttaa, että yksinomaan vuodesta 1980 lähtien noin 900 000 EHTY-alojen piiriin kuuluvaa työntekijää on hyötynyt 56 artiklassa määrätyistä toimenpiteistä, joiden tavoitteena on ollut työpaikkojen säilyttäminen tai vähintäänkin niiden vähenemisestä aiheutuvien sosiaalisten vaikutusten lieventäminen. Tässä yhteydessä erityistä merkitystä on ollut 56 artiklan 2 kohdan b alakohdan mukaisilla toimenpiteillä, kun taas 56 artiklan 1 kohdan c alakohdan mukaisia toimenpiteitä, jotka on tarkoitettu sovellettaviksi tilanteissa, joissa uudet tekniset menetelmät ja tuotantovälineet aiheuttavat työpaikkojen vähenemisen, on toteutettu vasta vuodesta 1989 lähtien, ja ne ovat menettäneet merkitystään viime aikoina.

EHTY:n toimenpiteet on rajoitettu tiettyyn keskimääräiseen ala- ja jäsenvaltiokohtaiseen enimmäismäärään. Yksittäiset toimenpiteet voivat kuitenkin poiketa tästä periaatteesta. Näin voidaan joustavalla ja tarkoituksenmukaisella tavalla ottaa huomioon yksittäisten ongelma-alueiden erityispiirteet. Samalla yksittäisillä jäsenvaltioilla on mahdollisuus ottaa käyttöön erilaisia strategioita, joiden avulla rakennemuutoksen sosiaaliset seuraukset voidaan hallita yhdenmukaisen järjestelmän puitteissa.

Viime vuosien aikana EHTY:n hiili- ja teräsalalle suuntaamalla mukautustuella on ollut tärkeä merkitys. Varhaiseläke on edelleen järkevä ja sosiaalisesti tarkoituksenmukainen toimenpide, sillä vanhempien työntekijöiden jäädessä eläkkeelle työpaikkoja vapautuu nuorille. Teräs- ja hiiliteollisuudessa työskentelevien ikärakenteen muutoksen vuoksi on käynyt tarpeelliseksi siirtää painopiste pois yksittäisistä toimenpiteistä. Tämän vuoksi monissa jäsenvaltioissa on viime vuosina ryhdytty kattaviin toimenpiteisiin ammatillisen koulutuksen ja työntekijöiden uudelleentyöllistämisen edistämiseksi.

III. Kehitys vuoteen 2002 mennessä

Maksujen vähittäinen aleneminen ja niiden täydellinen poistuminen vuoden 1998 jälkeen aiheuttaa EHTY:n rahoituksen selkeän vähenemisen. Komissio on ilmaissut aikomuksensa asettaa sosiaaliset toimenpiteet etusijalle varojen vähentyessä.

EHTY:n neuvoa-antava komitea

- pyytää tämän vuoksi, että komissio antaa komitealle säännöllisesti yksityiskohtaista tietoa sosiaalisia toimenpiteitä varten vuosittain varatuista varoista vuoteen 2002 asti;

- odottaa, että komissio kuulee sitä myös jatkossa hyvissä ajoin ennen toimintatalousarvion laatimista ja ottaa huomioon sen suositukset;

- muistuttaa 28 päivänä kesäkuuta päivätyssä muistiossaan antamastaan lausumasta (2.9.2 alakohta), jonka mukaan "EHTY:n toimintatalousarvioon varattaisiin sopimuksen päättymiseen vuonna 2002 asti riittävät varat toivottujen sosiaalisten toimenpiteiden rahoittamiseksi [. . .] sekä teknisen ja sosiaalisen tutkimuksen tukemiseen [. . .].";

- odottaa tämän vuoksi, että laatiessaan vuosittaista talousarviotaan komissio on valmis joustamaan riittävästi varmistaakseen, että mukautustoimenpiteiden edellyttämä tuki voidaan ottaa täysimittaisesti huomioon;

- neuvoa-antava komitea toteaa pettyneenä, että kahdessa tapauksessa, nimittäin uudelleenkouluttamisen ja julkisen asuntorakentamisen aloilla, EHTY:n mukaiset toimenpiteet on lakkautettu, eikä niiden jatkoa ole sisällytetty yhteisön yleiseen talousarvioon. Näiden sosiaalisten toimenpiteiden lakkauttamisesta aiheutuneet haitalliset vaikutukset ovat osoitus siitä, että toimenpiteitä tarvitaan välittömästi.

Edellä mainitussa asiakirjassaan SEC(91) 407 lopull., komissio totesi, että EHTY:n kokemus alakohtaisista täydentävistä sosiaalisista toimenpiteistä sekä taloudellista ja sosiaalista yhteenkuuluvuutta vahvistavasta politiikasta oli hyödyllistä. Tämän jälkeen ei kuitenkaan ole tutkittu sitä, mitkä määräykset olisi saatettava asteittain voimaan, eikä sitä, miten tämä voitaisiin toteuttaa.

Tässä yhteydessä olisi viitattava myös Paul Finet -säätiöön, joka perustettiin silloisen korkean viranomaisen päätöksellä 22 päivänä kesäkuuta 1965, sen jälkeen, kun useita vakavia kaivosonnettomuuksia oli sattunut peräkkäin. Tämän säätiön tarkoituksena on myöntää apurahoja kaivosonnettomuuksien tai ammattitautien uhrien jälkeläisille EHTY-aloilla. Tämän säätiön toiminnan jatkuminen on turvattava.

IV. Vuoden 2002 jälkeistä aikaa koskevia ajatuksia

Neuvoa-antava komitea on tyytyväinen

- niihin pyrkimyksiin, joihin Euroopan instituutiot ovat ryhtyneet ratkaisujen löytämiseksi aikamme sosiaalisiin haasteisiin;

- työvoimapolitiikan tavoitteita koskeviin ehdotuksiin, jotka sisältyvät komission valkoiseen kirjaan "Kasvu, kilpailukyky ja työllisyys - suunnat ja haasteet astuttaessa 2000-luvulle" (4);

- Euroopan unionin komission ehdotukseen työllisyyttä koskevaksi luottamussopimukseksi.

Neuvoa-antava komitea suosittelee tämän vuoksi, että EHTY:n mukaiset alakohtaiset mukautustoimenpiteet, joiden tehokkuus ja vaikutukset ovat kiistämättömät, kuten myös niiden myönteinen vaikutus hiili- ja teräsalueiden sosiaaliseen ilmapiiriin, otetaan osaksi yhteisön työllisyysstrategiaa.

Tätä välinettä ei tulisi ottaa yleiseen käyttöön, vaan se voitaisiin ottaa käyttöön ainoastaan mukauttamisjakson ajaksi yksinomaan niiden teollisuudenalojen osalta, joilla esiintyy samankaltaisia mukauttamisongelmia kuin hiili- ja terästeollisuudessa. Tässä yhteydessä rahalliset avustukset kyseeseen tulevilta yrityksiltä olisivat hyödyllisiä.

Neuvoa-antava komitea odottaa tämän vuoksi, että komissio esittää sille mahdollisimman pian konkreettisia, sosiaalisten toimenpiteiden jatkamista koskevia ehdotuksia. Näiden ehdotusten tavoitteena tulisi olla erityisesti,

- hyödyllisiksi osoittautuneiden ja myös komission taholta tunnustusta saaneiden EHTY:n mukaisten sosiaalisten välineiden sisällyttäminen yhteisön lainsäädäntöön;

- sen varmistaminen, että niille EHTY:n mukaisille sosiaalisille toimenpiteille, jotka tullaan sisällyttämään yhteisön talousarvioon, osoitetaan riittävästi rahoitusta;

- 31 päivään joulukuuta 1999 mennessä toteutettavan rakennerahastojen uudistuksen huomioon ottaminen, ja tässä yhteydessä sosiaalisen ulottuvuuden mukaan ottaminen hiili- ja terästeollisuuden sekä muiden samankaltaisista mukautusongelmista kärsivien teollisuudenalojen osalta;

- Paul Finet -säätiön toiminnan jatkumisen varmistaminen;

- julkista asuntorakentamista koskevan ohjelman jatkaminen sopivassa muodossa ja asuntoalueiden sosiaalisen ja kulttuurisen ympäristön samanaikainen parantaminen.

Neuvoa-antava komitea on vakuuttunut siitä, että nämä toimenpiteet voitaisiin ottaa osaksi eurooppalaista strategiaa, jonka avulla sosiaalisia ongelmia voitaisiin ratkaista Euroopan yhteisön maissa ja jota voitaisiin käyttää myös mallina jäseniksi pyrkivien Keski- ja Itä-Euroopan maiden rakennemuutoksen toteuttamisessa.

(1) EYVL N:o C 206, 11.8.1995, s. 7

(2) EYVL N:o C 329, 7.12.1995

(3) EP 214.031/lopull.

(4) Euroopan yhteisöjen tiedote 6/93, täydennysosa.